Un caz de agresiune și umilire petrecut acum câteva zile la Vatra Dornei a luat amploare după ce agresorii au mai și filmat ce au făcut și au postat apoi imaginile pe rețelele de socializare.
Mai mulți localnici de etnie romă au petrecut într-un imobil care le aparține. Printre musafiri au fost și doi localnici.
După ce au petrecut împreună, gazdele și-au "amintit" că musafirii ar fi fost nepoliticoși în trecut și că unul dintre ei i-ar fi făcut chiar avansuri partenerei unuia dintre aceștia.
Cei doi au fost loviți, după care "gazdele" au urinat pe aceștia.
Întreaga scenă a fost filmată de agresori.
Scăpați din mâna agresorilor, cei doi au mers la Spitalul Municipal Vatra Dornei, unul sângerând destul de puternic în zona feței în urma loviturilor primite.
Poliția municipiului Vatra Dornei a fost sesizată de personalul de la Spitalul Municipal Vatra Dornei.
Cei doi au refuzat inițial să depună plângere și nu au oferit detalii polițiștilor cu privire la ce au pățit.
Ulterior, după ce filmarea a ajuns în spațiul public, cei doi au fost convinși de polițiștii dorneni să depună plângeri pentru comiterea infracțiunii de loviri sau alte violențe.
Deși victimele nu au fost prea cooperante, polițiștii de la Vatra Dornei au continuat cercetările și au decis să ia măsuri cât se poate de severe față de agresori.
Au fost identificați ca participanți la agresiune trei indivizi, din familia Caldarariu, printre ei și un minor.
Cei trei au fost puși sub acuzare pentru comiterea infracțiunii de loviri sau alte violențe, cu reținerea a trei circumstanțe agravante. Este vorba de punerea victimei în stare degradantă, faptul că au acționat în grup de trei, plus faptul că cei doi majori au angrenat în această faptă și un minor.
Infracțiunea de punere a victimei în stare degradantă nu mai este prevăzută separat de Codul Penal, dar se reține ca circumstanță agravantă la infracțiunea de bază, în cazul de față lovirea sau alte violențe.
După completarea probatoriului, în după-amiaza zilei de marți, 19 martie, pe numele celor trei au fost emise ordonanțe de reținere pentru 24 de ore, în baza cărora au fost preluați și duși sub escortă în arest.
Ancheta polițiștilor continuă sub coordonarea Parchetului de pe lângă Judecătoria Vatra Dornei.